Jelenések könyve XXVII.
Minek örül Isten népe?
Jel 19:1–10
Lekció: Ézs 61:1–11

Halleluja! Az egyik első dolog, ami bizonnyal eszünkbe jut erről a szóról, az a Halleluja-kórus Händel Messiásából. Nem véletlenül. A kórus erőteljes, boldog énekszava, a hangszerek és az emberi hang összefonódó szépsége, az egész mű dicsősége maradandó nyomot hagy mindenkiben, aki hallotta. Az azonban már kevésbé ismert, hogy a Halleluja-kórus szövege teljes egészéből a Jelenések könyvéből származik. Például az első halleluják után a szöveg így folytatódik: „mert uralkodik az Úr, a mi Istenünk, a mindenható.” Az alapja ennek a felolvasott részünk, a 19. fejezet. János látomásában négyszer halljuk a halleluját, és még kétszer az örömre és dicséretre való felszólítást. Az igazi Halleluja-kórussal nem Händelnél, hanem itt találkozunk.
Mégis Händelnek sok mindent sikerült átültetnie e mennyei látomás dicsőségéből zeneművében. Feljegyezték, hogy egyik alkalommal a zeneszerző helyettese már percek óta kiáltott mestere után. Semmi válasz nem érkezett. Így nem tudott mást tenni, mint benyitni Händel szobájába. Legnagyobb megdöbbenésére az idős mestert könnyek között találta. Megkérdezte: „- Mi a baj, mester?” Mire a zeneszerző a Halleluja-kórus kottáját tartotta fel, és azt mondta neki: „Azt hiszem, hogy Isten arcát láttam meg.”[footnoteRef:1]  [1:  Nettle, Daniel (2001). Strong Imagination: Madness, Creativity and Human Nature. Oxford University Press. 151. old. Forrás: https://en.wikipedia.org/wiki/Messiah_Part_II ] 

Ám itt mégsem a zene a lényeg. Händel zenéje csupán ábrázolja, és könnyebben emészthetővé teszi azt az üzenetet, amit Isten könnyek között neki és nekünk is üzen. A Jelenések 19 valóban kórusmű: Isten népének ujjongó örömüzenete. Szívből jövő örömóda. Amit ha megértünk, remélem, hogy jobban tudunk majd mi is örülni.
Az öröm már most a miénk, de harcolni kell érte
De minek örüljünk? Ez a fő kérdés. Hívő és hitetlen, keresztyén és buddhista is ezt kérdezi. Mitől leszek boldog? A leggyakrabban adott válasz erre a kérdésre az, hogy ha a körülményeid változnak. Boldog leszel, ha majd kockás hasad lesz. Ha elmehetsz egy világ körüli útra. Ha megházasodsz. Ha a férjed megváltozik. Ha feleséged megváltozik. Ha gyereked lesz. Ha már nem lesznek gyerekeid, mert kirepültek. Ha jobb állásod lesz. Ha a nyüzsgő város helyett békés falusi környezetben lakhatsz. Ha…
Talán így is olvashatjuk a Jelenések 19-et. Könnyű nekik örülni, nem? Hiszen ők a mennyben vannak. Hiszen ők Krisztus eljövetelekor énekelnek. Könnyű akkor ujjongani, amikor minden csodás lesz. De én most minek örüljek? 
Mégis, ennyivel nem intézhetjük el ezt a részt. Tény, hogy a menny örömét írja le. Tény, hogy olyan eseményekről szól, amelyek még előttünk vannak. Ám a Jelenések 19 ezzel együtt mégis azoknak a kis-ázsiai keresztyéneknek szólt, akik szintén nem a világvégekor éltek. Arra akarta őket tanítani, hogy a „most”-ban, a Római Birodalom ellenséges környezetében, a zsidók gyűlölködése közben is lehet örülni.
De minek? Hát Istennek. Ha megnézitek minden halleluja és ujjongás mögött Isten áll: hogy milyen ő és mit csinál. Halleluja, mert övé az üdvösség, dicsőség és hatalom! (19:1) Halleluja, mert igazak és igazságosak ítéletei! Halleluja, mert elítélte a nagy paráznát! (19:2) Halleluja, mert eljött a Bárány menyegzője! (19:7) Vagyis: halleluja, mert ilyen Isten van, és cselekszik! 
És ez nem változik, szeretett gyülekezet. Isten nemcsak az idők végén ilyen, hanem most is. Nem csak akkor cselekszik hatalmasan, hanem az első században vagy napjainkban is. Az öröm forrása benne van. A boldogság kulcsa ő. Nem a körülményeid változása. Hanem a vele való élő kapcsolat. Éppen ezért a keresztyén halleluja-kórus nemcsak a jövő zenéje – a boldogság már most a miénk.
Hadd tegyek hozzá ehhez egy gyakorlati tanácsot. Az öröm már most a miénk. Ám ez nem jelenti, hogy ez „csak úgy” a miénk mindig. Az öröm Istentől jön. Kegyelemből. Mégsem automatikus. Sokszor harcolni kell érte. Figyeljétek meg, hogyan beszél Pál apostol a lelkészi szolgálatról: „Mert nem akarunk uralkodni a ti hiteteken, hanem munkatársai vagyunk örömötöknek, mert szilárdan álltok a hitben.” (2Kor 1:24) Pál úgy tekintett magára, mint aki a korinthusiakkal együtt munkálkodik az ő örömükön. Az örömért harcolni kell. Kérhetünk és kapunk is segítséget testvérektől, ám ennek ellenére nekünk is részünk van benne.
Hogyan harcolj az örömért? Nagyon sok fontos dolgot lehetne itt elmondani. Akár a szent életet, mert langymelegen, esetleg bűnben élve nem fogja szívünket elérni Isten boldogító közelsége. Ám most inkább csak egy konkrét dologra szeretnék kitérni, amit az igénkben találunk. 
Ha megfigyelitek, az örömre való felszólítások többszemű láncolatokra vannak felfűzve. Halleluja, azaz dicsérjétek az Urat! Miért? Azért, mert az üdvösség, dicsőség és hatalom az övé. (19:1) Miért? Azért, mert igazak és igazságosak az ő ítéletei. (19:2) Miért? Mert elítélte a nagy paráznát. (19:2) Vagyis Isten elvontabb tulajdonságait próbálja konkrétabb eseményekhez kötni. Isten igaz és igazságos – ez fontos, de lehet, hogy nem mond sokat elsőre. Nem dobogtatja meg közvetlenül a szívemet. Ám Isten tökéletességei mindig megmutatkoznak az ő tetteiben. És a mennyei kórus Isten tulajdonságait azokhoz a konkrét eseményekhez kapcsolja, amik megtörténtek. A nagy parázna ítéletéhez. Vagy a Bárány menyegzőjéhez.
Vagyis itt egy gyakorlati alapelv, ami segíthet harcolni az Istenben való örömért: lássuk meg Istent és az ő tökéletességeit a hétköznapjaink történéseiben! Ezt tehetjük két módon is. Ha az igeolvasásból vagy máshogyan elénk kerül Isten egy tulajdonsága, ahelyett, hogy csak továbblépnénk rajta, kérdezzük meg magunktól: hogyan látható ez az én életemben? Mi mutatja meg nekem személyesen azt, hogy Isten bölcs, hatalmas, türelmes vagy szerető? 
Emellett pedig eljárhatunk fordítva is: napunk végén gondolkodhatunk arról, hogy mindaz, ami velem történt, mit árul el Istenről? Mit mutat meg az ő csodás jelleméről? Miért van okom örülni, hogy ő az én Istenem, aki eltervezte, hogy mindezek megtörténjenek?
Hadd hozzak egy példát a gyülekezetünk életéből: ennek a háznak a megvásárlását. Szűkössé vált a korábbi helyünk a Tölgyfa utcában, és Istenhez kiáltottunk. Ő meghallgatta imádságainkat, mert szívén viseli népe sorsát. Amikor ajánlották ezt az ingatlant, én először nemet mondtam, gondolva, hogy sose lesz pénzünk rá, de Isten mégis nagyobb a mi gondolatainknál. Ám a cégnek sürgős volt a helyzet, mert évek óta anyagi nehézséggel küzdött, így csökkentették az árat, ám Isten ezt már előre látta, és elrendelte, hogy a miénk legyen. De még mindig csak a vételár harmada volt meg, ám Isten kipótolta a maradékot, mert bőkezű. Majd a megállapodás után jött egy közel másfél éves, kínlódással teli procedúra, amit Isten adott, hogy türelemre tanítson, mert hosszútűrő ő is. Mindennek az eredményeként pedig hozzájutottunk egy olyan ingatlanhoz, amely messze felülmúlja lehetőségeinket és várakozásainkat, mert Isten szeret minket. Ilyen Istenünk van. van okunk bízni benne? Igen! Van okunk örülni neki? Igen!
Isten világ feletti ítélete megmutatja az ő tökéletes uralmát
E gondolatmeneten továbbhaladva vizsgáljuk meg azt a két tettét Istennek, amit a Jelenések 19 elénk tár. Mit árulnak el ezek Istenről és a mi örömünkről? 
Először a világ feletti ítéletről olvasunk: „igazak és igazságosak az ő ítéletei, mert elítélte azt a nagy paráznát, aki a földet megrontotta paráznaságával.” (19:2) Ez felszínre hozza, hogy Isten igaz és igazságos.
A két fogalmat sokszor talán keverjük. Az igazság az, ami megfelel a valóságnak – ami hiteles és megbízható. Az igazságosság pedig az igazság helyes alkalmazását jelenti: olyan döntés, amit a teljes igazság fényében és mások javának figyelembevételével hoznak meg. Az igazságosság az igazságra épül: egy vezető vagy bíró sem lehet igazságos, ha teret enged a hamisságnak. Egy hatalom sem maradhat fenn, ami az igazság elferdítésén alapul. Azonban az igazság még nem elég. Lehet igazam úgy, hogy közben nem vagyok igazságos. Például a gyerekeim veszekednek, és én berontva azt látom, hogy az egyik elveszi a másiktól a játékot, és én ezért lehordom őt. Igazam volt, de könnyen lehet, hogy nem voltam igazságos, mert nem vettem figyelembe azt, hogy mi történt az eset előtt, mivel provokálta őt a másik gyerekem. Az igazságosság több az igazságnál, és azt jelenti, hogy a rám bízottakat helyesen, Isten törvényét és az ő érdeküket szem előtt tartva kell vezetnem. Az igazságosság az Ószövetségben a király fő ismertetőjele: az alapján ítélte meg Isten az ő munkájukat, hogy képesek voltak-e igazságosan uralkodni.
És most halljuk a mennyei kórus dicséretét Istenről, aki megítélte a világot az istentelenekkel együtt. Mit mond el ez Istenről? Azt, hogy ő a mindenható uralkodó, akié a hatalom minden fölött e világon. Megítélte az ellene lázadó világot, mert minden az ő akarata alá van vetve. Nincs semmi, ami neki ellenállhatna. Mégis, ez az Isten nem egy nagyhatalmú zsarnok. Hanem igazságos király, akinek minden döntése megfelel a tökéletességnek. Nem cselekszik idegességből, bosszúvágyból vagy nem hanyagol el semmit közömbösségből. Minden tettében az igazságot követi – akkor is, amikor véget vetett az ellene lázadó világnak. Szívén viselte népe sorsát, számon kérte a keresztyének kiontott vérét, nem feledkezett meg egyetlen erőszakos vagy igazságtalan tettről sem. Nem volt hajlandó a kompromisszumra, kitartott a tisztaság, jóság és igazság mellett mindvégig. Nem állhattak meg, nem maradhattak fent a gonoszt cselekedők. Isten, a mindenható király nem tűrte meg őket. Ideje volt, hogy teljesen elérkezzen az ő igazságos uralma, és véget érjen a bűn rombolása e földön.
Ám, szeretett gyülekezet, Isten igazságossága nemcsak a jövőre vonatkozik! Isten ma is igazságos. Eszembe jut egy történet egy „nyomorúságos vacsoráról”. Ez az este onnan kapta a nevét, hogy a jómódú apa elkeseredetten jött haza, és mondta családjának, hogy végük, csődbe mentek, mert üzlettársa elsikkasztotta a pénzt. Amint ezt az édesanya meghallotta, gyorsan kiment a városba, eladta pár ékszerét, és egy fényűző vacsorát tálalt fel. A családból többen leszidták őt ezért. Ám ő erre ezt válaszolta: „az örvendezés ideje most van, amikor erre a legnagyobb szükségünk van, és nem a jövő héten.” Ez a bátor tett lelket vert a családba, és összefogta őket.[footnoteRef:2] [2:  Christopher News Notes, August, 1993. http://www.sermonillustrations.com/a-z/j/joy.htm ] 

E vacsorához hasonlóan nekünk is most van szükségünk arra az örömre, amit Isten igazságos uralma jelent. Nemcsak a mennyben, hanem most, amikor ez ellenséges világban élünk. Emlékeznünk kell, hogy Isten ma is igazságos. Miközben talán gúnyolnak vagy hátrányosan megkülönböztetnek keresztyénséged miatt, emlékezz: nincs olyan hatalom, amely megmaradhat, ha Isten vagy népe ellen fordul. Nincs hazugsággal vagy hamissággal szerzett vagyon vagy pozíció, amely fennmarad. Nincs népét elnyomó uralom, ami fennmarad. Övé a hatalom, és ő a mi javunkért uralkodik. Dicsérjük őt!
A teljes megváltás beszél az ő szeretetéről és boldogságunk melletti elkötelezettségéről
De hadd mutassak egy még nagyobb örömforrást. Ezúttal nem is egy, hanem három felszólítást kapunk az örömre: „Örüljünk, ujjongjunk, és dicsőítsük őt, mert eljött a Bárány menyegzője!” (19:7)
Mi a Bárány menyegzője? Hát A NAP. Az az esemény, amire keresztyénként legjobban vártunk. Amikor végre szemtől-szembe találkozhatunk a mi Megváltónkkal, az Úr Jézussal. Remélem, hogy az itt lévő házasok közül még sokan emlékeznek a saját menyegzőjük napjára. Arra az izgatott várakozásra, amivel vártuk azt a szombatot. Arra a görcsre, ami miatt alig tudtunk aludni előző éjjel. Arra a mosolyra, ami azon a napon volt az arcunkon – mintha felragasztották volna, mert sosem akart lehervadni. Végre itt van ez a nap, amikor a szerelmemé lehetek! De ha egyedülálló vagy, akkor sincs semmi baj. Ugyanis megnyugtathatlak, hogy a földi házasság csupán fakó kép ehhez a menyegzőhöz képest. Mert az éltet, hogy eljön az örök boldogság napja, amin mindannyian ott leszünk.
Ám a menyegzőhöz illő ruha is kell. Ezért mondja az Írás, hogy a Bárány felesége – azaz mi, az egyház! – felkészült. Ám a következő szóval azt is mondja, hogy „megadatott neki, hogy felöltözzék ragyogó, tiszta gyolcsba”, ami a szentek igazságos tetteit jelenti. Ezekben a versekben Isten biztosít, hogy ott nem leszünk csúnyák. Hanem készen állunk majd a nagy napra. Készen, mert felkészültünk. És készen, mert megadatott nekünk, hogy felöltözzünk. E versek csodálatos egységét adják annak, hogy a Krisztussal való találkozásunk egyszerre Isten kegyelmi ajándéka és a mi harcunk. Egész életünk az erre a napra szóló felkészülés, ami mégis Isten ajándéka.
[bookmark: _GoBack]Mit árul el ez Istenről? Azt, hogy van egy Isten, aki szeret. Nem csak ott a nagy napon. Hanem szeretett a kiválasztásnál is, amikor előre látta, hogy el fogunk bukni. És az ő szeretete kitartó volt! Szomorúan tűrt, amikor Ádám és Éva a fáról vett. Nem hagyta el az embert, amikor az elhagyta őt. Hanem ő jött utánunk, és keresett meg, amikor fügefalevelekkel takartuk el meztelenségünket. Nem pusztított el, amikor Noé idejére az ember „szíve gondolatának minden alkotása szüntelen csak gonosz” (1Móz 6:5) lett.  Türelmes volt népével a pusztában, bár tízszer, sőt ezerszer tízszer is megkísértette. Majd pedig elküldte a Fiát. Az igazat a gonoszokért. A bűntelent a bűnösökért. Az élőt a halottakért. Hogy ő, a tökéletes engedelmes életével megtisztítson minket a bűneinktől, és méltóvá tegyen Krisztus menyasszonyának. 
Ez a kitartóan szerető Isten volt ott a te életedben is. Eltűrte gonoszságaidat. Azokat a bűneidet, amelyeket szégyellsz, és talán mindent megtennél, nehogy mások lássák. Nem fordult el tőled, nem hagyott mocskos ruhában. Hanem Jézus ad neked fehér ruhát. Felkészít a menyegzőre.
Ó, örülj Isten népe, hogy olyan Megváltód, aki vár a vacsorájára! Vár a menyegzőre, ahol te vagy a menyasszony! Hogyan lehetséges, hogy az ige minket a menyasszonyhoz hasonlít? Már ha a legutolsó szolgák lennénk az ünnepi seregben, az is végtelenül több lenne, mint érdemelnénk. Ám Isten inkább a menyasszonyhoz, az esküvő fénypontjához hasonlít minket. Mert ennyire szeret, és ennyire várja, hogy együtt legyünk vele.
Bárcsak megértenénk, szeretett gyülekezet, mennyire szeret minket ő. Nemcsak akkor majd, hanem most is. Igen, a küzdelmek, nehézségek és bukások közt is. A látszólag meg nem hallgatott imádságokban is. Mert ezek is részei a felkészülésnek, a megtisztításnak, a fehér ruha felvételének. Szeretném, ha már most, még a nagy nap előtt ennek örülnél, hogy ilyen Istened van. Szeretném, ha neki élnél. Ha nemcsak kötelességből olvasnád a Bibliát, hanem azért, mert vele találkozol ott. Ha nemcsak félelemből engedelmeskednél, hanem azért, mert neki akarsz tetszeni. Mert őt akarod élvezni most is és az örökkévalóságban is.
De ha még nem ismered Krisztust, még nem vagy az ő menyasszonya, jöjj! Isten azt mondja: „boldogok azok, akik a Bárány menyegzőjének vacsorájára hivatalosak.” Boldogok, akik hivatalosak… És most téged is hív Isten. Hogy lásd meg az ő elmondhatatlan szeretetét, hatalmát és dicsőségét. Jöjj, és fogadd el Isten ajándékát Jézus Krisztusban.
 Ujjongj tehát, Isten népe! Mert az üdvösség, dicsőség és hatalom a mi Istenünké. És mi örülünk, és örülni is fogunk. Mert ilyen Istenünk van. Ámen.

